Správa zo zahraničnej pracovnej cesty

# Účastníci ZPC

**Meno a priezvisko:** **PharmDr. Kamila Chomaničová, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** Odborný pracovník pre vzdelávanie

**Znalosť jazykov:** anglicky, nemecky

# Zahraničná pracovná cesta

**Štát:** Švajčiarsko

**Mesto:** Nyon

**Dátum:**  15-17. 4. 2024

**Prijímajúca organizácia:** UEFA

**Účel cesty:** Účasť na HatTrick Anti-Doping Education Workshop

**Spôsob financovania:** ZPC bola financovaná z rozpočtu Antidopingovej agentúry SR.

Ubytovanie zabezpečila UEFA.

# Rámcový program pobytu

**Dátum/čas:** 16-17. apríl 2024

**Navštívená organizácia:** UEFA

# Stručný priebeh rokovaní

V Nyone, sídle UEFA, sa v horeuvedenom termíne uskutočnil HatTrick Anti-Doping Education Workshop. Zúčastnilo sa ho viac než sto zástupcov národných antidopingových agentúr (NADOs), národných futbalových asociácií (NFAs) i zástupcov WADA a UEFA. Počas prvého dňa workshopu sa retrospektívne hodnotila úspešnosť projektu HatTrick, ktorého cieľom bolo vzdelať v oblasti antidopingu futbalistov a futbalistky na úrovni národných reprezentácií, ako aj účastníkov zápasov odohraných pod záštitou UEFA.

UEFA tento projekt finančne zastrešila, pričom zodpovednosť za vzdelávanie prebrali kompetentné osoby v jednotlivých NFAs. UEFA však všetkým NFA odporúčila kooperáciu s edukátormi v NADOs. Tento projekt bude pokračovať aj v nadchádzajúcej sezóne (2024/2025), pričom finančné krytie môže byť až do 20 tis.€/sezóna.

V ďalšej časti programu boli právnikom UEFA prezentované sankcie za konkrétne porušenia antidopingových pravidiel, ku ktorým došlo z dôvodu nedostatočného antidopingového vzdelania hráčov. Ďalej bol zdôraznený vplyv prezentačných zručnosti edukátorov počas vykonávania vzdelávacích činností. Školenia edukátorov by v tomto smere mali byť zamerané aj na zefektívnenie samotného vzdelávania športovcov a ich podporného personálu. V záverečnej časti boli v menšich skupinách diskutované konkrétne výzvy, riešenia a námety na zlepšenie vzájomnej spolupráce UEFA-NFA-NADO.

Počas druhého dňa workshopu bola predstavená vízia pokračovania projektu HatTrick, a tiež vzdelávací manuál, ktorým by sa NFAs mali riadiť. Povinná časť vzdelávacích aktivít by podľa usmernení UEFA mala prebehnúť ešte pred začiatkom prvých zápasov v sezóne. Nevyhnutné je preto, aby si každá NFA vypracovala edukačný plan a poďla neho aj postupovala. V rámci vzdelávacích aktivít UEFA preferuje osobné prednášky, pričom antidopingovú tématiku je možné prepojiť aj so vzdelávaním v oblasti „Anti-Match Fixing“, t. j. nečestným ovplyvňovaním výsledkov futbalových zápasov. V poslednej časti workshopu boli zástupcami antidopingových agentúr z Rakúska a Francúzka prezentované možnosti antidopingového vzdelávania hravou formou, ktoré možno využiť najmä u mladej generácie športovcov.

# Odporúčané závery

Zástupcovia UEFA sa v ďalších rokoch búdú snažiť v spolupráci s NFAs a NADOs zabezpečiť čo najefektívnejšie antidopingové vzdelávanie futbalistov a futbalistiek s dôrazom na výchovu mladých hráčov a hráčiek, ktorí si budú vedomí hodnôt čistého športu i antidopingových pravidiel, ktoré sa na nich vzťahujú.

# Prehľad prinesenej dokumentácie a miesto jej uloženia

-

# Osobitne vyhodnotený očakávaný prínos ZPC

Antidopignová agentúra SR vníma možnosť zúčastniť sa na HatTrick Anti-Doping Education Workshop ako prínos pre zlepšenie spolupráce so Slovenským futbalovým zväzom v oblasti antidopingového vzdelávania, a pre získanie nových kontaktov a budúce možnosti spolupráce s jednotlivými NADOs.

# Spôsob zverejnenia výsledkov ZPC, prenos získaných informácií

Správa je zverejnená na webovej stránke [www.antidoping.sk](http://www.antidoping.sk).

Súhlasím so zverejnením správy na internete.

**Správu vypracovali:** PharmDr. Kamila Chomaničová, PhD.

**Správu schválil:**

 PaedDr. Žaneta Csáderová, PhD.